**Informatīvais ziņojums par Ministru kabineta 2014. gada 30. septembra sēdes protokollēmuma Nr. 51 56.§ 2. un 3. punktā uzdotā uzdevuma atcelšanu**

Ar Ministru kabineta 2014. gada 30. septembra sēdes protokollēmumu Nr. 51 56.§ 2. punktu Ārlietu ministrijai sadarbībā ar Aizsardzības ministriju, Vides aizsardzības un reģionālās attīstības ministriju un Finanšu ministriju uzdots līdz 2015. gada 31. martam (uzdevuma izpilde pagarināta līdz 2015. gada 30. novembrim) sagatavot un ārlietu ministram iesniegt noteiktā kārtībā Ministru kabinetā koncepcijas projektu par Ārlietu ministrijas un Aizsardzības ministrijas jaunās informācijas sistēmas detalizētu izstrādi un izstrādei nepieciešamo finansējumu (turpmāk – jaunā informācijas sistēma). Jaunās informācijas sistēmas mērķis ir nodrošināt risinājumu, lai Latvijas Republikā reģistrētajām ārvalstu diplomātiskajām un konsulārajām pārstāvniecībām, starptautiskajām organizācijām, starptautisko organizāciju pārstāvniecībām, Eiropas Savienības institūcijām un Ziemeļatlantijas līguma organizācijai (NATO), to darbiniekiem un ģimenes locekļiem (turpmāk – personas) būtu nodrošināta iespēja elektroniskā formā iesniegt iesniegumu pievienotās vērtības nodokļa un akcīzes nodokļa atmaksāšanai (turpmāk – iesniegums).

Saistībā ar to Ārlietu ministrija rosina atcelt arī šī protokollēmuma 3.punkta izpildi, kas paredz lēmumu par Finanšu ministrijas izstrādātā Informatīvā ziņojuma par iespēju Latvijas Republikā reģistrētām diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO) iesniegt iesniegumu pievienotās vērtības nodokļa un akcīzes nodokļa atmaksāšanai elektroniski (turpmāk – Finanšu ministrijas informatīvais ziņojums) II sadaļas 2.2. risinājuma ieviešanu par III sadaļā minēto grozījumu veikšanu pievienotās vērtības nodokļa un akcīzes nodokļa atmaksas kārtībā pēc šī protokollēmuma 2. punktā minētās koncepcijas projekta izskatīšanas.

2015. gada 3. martā Ārlietu ministrija organizēja tikšanos, kurā piedalījās Ārlietu ministrijas, Aizsardzības ministrijas, Finanšu ministrijas, Vides aizsardzības un reģionālās attīstības ministrijas, Valsts ieņēmumu dienesta, kā arī Pilsonības un migrācijas lietu pārvaldes pārstāvji.

Aizsardzības ministrija, pamatojoties uz nelielo iesniegumu apmēru (2013. gadā nav saņemts neviens iesniegums, bet 2011. un 2014. gadā – viens iesniegums), norādīja, ka iesniegumu izskatīšana un pārsūtīšana Valsts ieņēmumu dienestam esošajā kārtībā nerada tai papildu administratīvo slogu, kas kalpotu par pamatojumu, lai iesaistītos jaunās informācijas sistēmas izveidē. Līdz ar to Aizsardzības ministrija neredz nepieciešamību jaunās informācijas sistēmas ieviešanai, vēloties saglabāt esošo iesniegumu iesniegšanas un izskatīšanas kārtību.

Kā norādīts Finanšu ministrijas informatīvajā ziņojumā, kas Ministru kabinetā izskatīts 2014. gada 30. septembra sēdē (Nr. 51 56.§), šobrīd Ārlietu ministrijas rīcībā ir informācijas sistēma “Armidus”, kurā tiek uzkrāti dati par diplomātiskajām un konsulārajām pārstāvniecībām, starptautiskajām organizācijām un to pārstāvniecībām, darbiniekiem un to ģimenes locekļiem. Esošā informācijas sistēma ir izstrādāta 2003. gadā uz *Borland Interbase 6.0* bāzes. Ārlietu ministrijai ir pieejama tikai izpildprogrammatūra, kā rezultātā to uzlabot un papildināt nav iespējams. Tāpat informācijas sistēmā uzkrāto informāciju nav iespējams eksportēt vai savietot ar citām informācijas sistēmām.

Ārlietu ministrijai trūkst finanšu, tehniskie un cilvēkresursi, kuri būtu spējīgi izstrādāt jauno informācijas sistēmu, kā arī Ārlietu ministrija nevar vienpusēji uzņemties šāda projekta vadību, ja izdotos piesaistīt Eiropas Reģionālā attīstības fonda līdzekļus. Tāpēc Ārlietu ministrija 2015. gada 3. marta sanāksmes laikā aicināja atteikties no Finanšu ministrijas informatīvā ziņojuma II sadaļas 2.2. risinājumā minētās jaunās sistēmas ieviešanas.

Tā vietā Ārlietu ministrija rosināja izstrādāt sistēmu, kas būtu savstarpēji savietojama ar citām jau pastāvošajām informācijas sistēmām (piemēram, ar Ceļu satiksmes drošības direkcijas (turpmāk – CSDD) Transportlīdzekļu reģistra sistēmu, Pilsonības un migrācijas lietu pārvaldes (turpmāk – PMLP) Fizisko personu reģistru, Valsts ieņēmumu dienesta (turpmāk – VID) Izziņu informācijas sistēmu, Valsts informāciju sistēmu savietotāju), vispirms tās attiecīgi pielāgojot. Piemēram, Ārlietu ministrija sniegtu informāciju PMLP par Latvijas Republikā akreditētajiem diplomātiem, kas var pretendēt uz nodokļu atmaksu, savukārt CSDD Transportlīdzekļu reģistra sistēmā tiktu ievadīta informācija par transportlīdzekļiem, kuriem izsniegti diplomātiskās reģistrācijas numuri. VID Izziņu informācijas sistēmā tiktu reģistrēti nosacījumi pievienotās vērtības nodokļa un akcīzes nodokļa atmaksai, proti, Ārlietu ministrija sniegtu VID informāciju, kurai VID būtu jāiestrādā sistēmā. Šī datu bāze varētu būt kā pamats e-pakalpojuma nodrošināšanai, kā arī informācijas sistēma, kur tiktu uzkrāta informācija par diplomātu izmaksātajām nodokļu summām. Savukārt Valsts informācijas sistēmu savietotājs (VISS) kalpotu kā platforma datu apmaiņai.

Šis risinājums tika noraidīts, jo VISS nevarot būt primārais informācijas uzglabātājs, jo tas ir paredzēts tikai īslaicīgai datu glabāšanai. Priekšlikums tika noraidīts arī tādēļ, ka būtu būtiski jāgroza šobrīd spēkā esošo iesniegumu iesniegšanas kārtība, jo personas aizpildīto iesniegumu elektroniski uzreiz iesniegtu VID, nevis, kā ir šobrīd - Ārlietu ministrijai. Tādējādi Ārlietu ministrija tiktu izslēgta no iesniegumu sākotnējās saņemšanas un izvērtēšanas, kas noteikta Ministru kabineta 2012. gada 18. decembra noteikumu Nr. 908 “Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” (turpmāk – MK noteikumi Nr.908) 21. punktā. Par atbildīgo iestādi iesniegumu saņemšanai un minēto nosacījumu izvērtēšanai būtu jānosaka VID. Tajā pašā laikā jau Finanšu ministrijas informatīvā ziņojuma II sadaļas 2.1. risinājuma izvērtēšanā tika secināts, ka šādā gadījumā personai jautājumu vai neskaidrību gadījumā par iesnieguma aizpildīšanu nav viennozīmīgi skaidrs, kurā iestādē vērsties ar jautājumiem, jo Ārlietu ministrija nebūtu informācijas sistēmas pārvaldītājs, kurā iesniegumi tiek iesniegti. Šobrīd tieši Ārlietu ministrija ir tā, kura sniedz un arī turpmāk sniegs informāciju personām par tām esošajām tiesībām un nosacījumiem samaksātās pievienotās vērtības nodokļa un akcīzes nodokļa summas atgūšanai.

Sanāksmes laikā 2015. gada 3. jūnijā tika turpināts vērtēt Ārlietu ministrijas priekšlikumus, kas tika precizēti, balstoties uz 2015. gada 3. marta sanāksmes laikā VID un Finanšu ministrijas izteiktajiem jautājumiem un iebildumiem. Tāpat iesaistītās puses tika informētas, ka Ārlietu ministrija sadarbībā ar PMLP ir pārrunājusi iespējas paplašināt fizisko personu reģistru, tādējādi meklējot iespējas pakalpojumu izstrādāt uz vienotā valsts un pašvaldību portāla [www.latvija.lv](http://www.latvija.lv) bāzes, ja tiktu atrasts risinājums, kā jaunā pakalpojuma izmantotāji varētu identificēties pakalpojuma saņemšanai. Iespēja identificēties portālā [www.latvija.lv](http://www.latvija.lv) ar internetbanku starpniecību (identifikācija šobrīd iespējama ar septiņu internetbanku pieejas kodiem) ir pieejama aptuveni 80% Latvijas Republikā akreditēto diplomātu.

2016. gadā Latvijas Republikā akreditētajiem diplomātiem uzsāks izsniegt jauna veida identifikācijas kartes, kuras tiks izgatavotas PMLP. Jānorāda, ka jaunajās identifikācijas kartēs netiks iekļauts elektroniskais paraksts, kā arī šobrīd nav izstrādāta sistēma, kas Latvijas Republikā akreditētajiem diplomātiem dotu iespēju piešķirt unikālu personas kodu. Jāatzīmē, ka arī pēc jauno karšu izsniegšanas informācija par Latvijas Republikā akreditētajiem diplomātiem joprojām tiks pamatā uzglabāta informācijas sistēmā “Armidus”. Tāpat Ārlietu ministrija atkārtoti norādīja, ka tās rīcībā nav nepieciešamo finanšu, tehnisko un cilvēkresursu, lai izstrādātu elektroniskā iesnieguma formu un to integrētu portālā [www.latvija.lv](http://www.latvija.lv).

Ņemot vērā, ka nav rasts vienots risinājums, kā personas varētu identificēties portālā [www.latvija.lv](http://www.latvija.lv), jo ne visām personām Latvijā ir atvērts bankas konts; kā arī jaunajās diplomātu identifikācijas kartēs netiks iekļauts elektroniskais paraksts, nav iespējams nodrošināt visām personām iespēju, izmantojot portālu [www.latvija.lv](http://www.latvija.lv), identificēties un iesniegt iesniegumu elektroniski.

Tāpat sanāksmes laikā 2015. gada 19. augustā ar Finanšu ministrijas un VID pārstāvjiem tika secināts, ka kopš Finanšu ministrijas informatīvā ziņojuma izstrādāšanas ir radušies aktuāli jautājumi par iesniegumu iesniegšanas termiņu pārskatīšanu, tāpat ir jāizstrādā jauna kārtība, kādā pievienotās vērtības nodokļa 0 procentu likme un akcīzes nodokļa atbrīvojums piemērojams Sabiedroto spēku štābam Latvijas Republikā. Tādējādi tika pausts viedoklis, ka kopumā būtu jāizvērtē esošā pievienotās vērtības nodokļa un akcīzes nodokļa atmaksas kārtība, un nepieciešamības gadījumā jāveic attiecīgi grozījumi.

Kā viens no variantiem tika izteikta iespēja izvērtēt tiešā atbrīvojuma principa ieviešanu, kas paredzētu personām iespēju iegādāties preces un saņemt pakalpojumus Latvijas Republikas teritorijā ar pievienotās vērtības nodokļa 0 procentu likmi un piemērot akcīzes nodokļa atbrīvojumu uzreiz preces vai pakalpojuma iegādes brīdī. Tādējādi tiešā atbrīvojuma princips varētu aizstāt pilnībā vai daļēji šobrīd spēkā esošo kārtību, kādā personām tiek atmaksāts pievienotās vērtības nodoklis un akcīzes nodoklis par Latvijas Republikas teritorijā iegādātajām precēm un pakalpojumiem. Šāds princips šobrīd darbojas Amerikas Savienotajās Valstīs.

Arī Ārlietu ministrija piekrita, ka tiešā atbrīvojuma principa ieviešana atvieglotu kārtību, kādā tiek piemērota pievienotās vērtības nodokļa 0 procentu likme un akcīzes nodokļa atbrīvojums preču piegādēm un pakalpojumiem, kas sniegti personām Latvijas Republikā, taču norādīja arī uz grūtībām, kas rastos, pārskatot speciālās kārtības principus, kas tiek piemēroti 29 valstu vēstniecībām un ar tām saistītajām personām. Tāpat speciālā kārtība ir noteikta atsevišķos līgumos, kas noslēgti starp Latvijas Republiku un vairākām starptautiskajām organizācijām un to pārstāvniecībām. Speciālās kārtības principu piemērošana dod iespēju nodrošināt, ka Latvijas Republikas diplomāti mītnes valstī saņem līdzvērtīgu attieksmi, kā attiecīgās valsts diplomāti, kas rezidē Latvijas Republikā. Tiešā atbrīvojuma principa piemērošana visiem Latvijas Republikā akreditētajiem diplomātiem varētu radīt situāciju, kurā Latvijas diplomāti nesaņemtu līdzvērtīgas privilēģijas nodokļu atmaksā. Šis faktors ir jāņem vērā, izvērtējot nepieciešamību ieviest tiešā atbrīvojuma principu Latvijā. Ņemot vērā minēto, ir atbalstāms priekšlikums turpināt darbu pie tiešā principa piemērošanas ieviešanas Latvijā, tomēr jau šobrīd secināms, ka tā ieviešana būtu ilgtermiņa process, ņemot vērā līgumu nosacījumus, kurus Latvija noslēgusi ar citām valstīm.

Ņemot vērā, ka Ārlietu ministrijai trūkst finanšu, tehnisko un cilvēkresursu, lai izveidotu jaunu informācijas sistēmu vai arī, piesaistot ERAF līdzekļus, vienpusēji šāda mēroga projektu vadītu, netika atbalstīts Ārlietu ministrijas piedāvātais alternatīvais risinājums. Tāpat, saskaroties ar personu identificēšanās problēmām, ja elektronisks iesniegums tiktu izstrādāts un integrēts portālā [www.latvija.lv](http://www.latvija.lv), kā arī, ņemot vērā nepieciešamību izvērtēt nepieciešamos grozījumus MK noteikumos Nr. 908 saistībā ar šobrīd aktuāliem jautājumiem, iesaistītās puses vienojās, ka jaunas informācijas sistēmas izstrāde un ieviešana šobrīd nav iespējama. Līdz ar to Ārlietu ministrija rosina atcelt Ministru kabineta 2014. gada 30. septembra sēdes protokollēmumu Nr. 51 56.§ 2. punkta izpildi.

Ņemot vērā minēto, ir atceļama arī Ministru kabineta 2014. gada 30. septembra sēdes protokollēmumu Nr. 51 56.§ 3. punkta izpilde, un šobrīd saglabājama spēkā esošā iesniegumu izskatīšanas un izvērtēšanas kārtība. Minētais neatceļ to, ka vispārējā kārtībā tiek vērtēta iespēja pilnveidot MK noteikumos Nr. 908 noteikto iesniegumu saņemšanas un izskatīšanas kārtību, ņemot vērā jaunos apstākļus un iestāžu rosinājumus pilnveidot minēto kārtību.

Ārlietu ministrs Edgars Rinkēvičs

27.11.2015. 15:01

1527

D. Stāvausis

67015918; Didzis.Stavausis@mfa.gov.lv